
Nõusoleku andmine Narvas asuvate Linda tänav 26, 30, Suur-Aguli tänav 13 kinnistute 

koormamiseks reaalservituudiga Linda tänav 8a, 20 kinnistute kasuks
1. ASJAOLUD JA MENETLUSE KÄIK

Narva Linnavolikogu võttis 18.06.2009 vastu otsuse nr 90 „Narva linnale kinnistute omandamine Narvas aadressidel Linda 6, 26, 30, Suur-Aguli 13 elanikkonna tööhõive suurendamise eesmärgil”, millega otsustati omandada Narva linnale Cargotec Estonia AS-lt viimasele kuuluvad Narvas Linda tänav 26, 30, Suur-Aguli tänav 13 asuvad kinnistud (edaspidi ka ühiselt kinnistud) koguhinnaga 1 (üks) kroon Narva linna kohustusega finantseerida eelnimetatud kinnistute infrastruktuuri arendamist summas 4 200 000 (neli miljonit kakssada tuhat) krooni.

Kinnistute notariaalse müügilepingu ettevalmistamisel selgus, et Cargotec Estonia AS soovib Narvas asuvate Linda tänav 20 kinnistu (registriosa nr 3808309, katastritunnus 51101:006:0201) ning Linda tänav 8a kinnistu (registriosa nr 3807309, katastritunnus 51101:006:0189) omanikuna jätkata võõrandatavate kinnistute tasuta kasutamist:

1) Linda tänav 26 kinnistu (sihtotstarve transpordimaa 100%) osa oma sõiduautode tasuta parkimiseks ning kinnistul paiknevate sadeveekanalisatsiooni ja drenaažikaevu teenindamiseks ja/või remontimiseks;

2) Linda tänav 30 ning Suur-Aguli tänav 13 kinnistutel (mõlema kinnistu sihtotstarve transpordimaa 100%) paiknevat teed oma kinnistutele juurdepääsu tagamiseks ning eelnimetatud kinnistutel paiknevate tehnovõrkude teenindamiseks ja/või remontimiseks.   
Kuna Cargotec Eesti AS-i omandisse jäävad Linda tänav 8a, 20 kinnistud on Linda tänav 26, 30 ning Suur-Aguli tänav 13 kinnistute naabrikinnistud, on nende tavapärane kasutamine on seotud Linda tänav 26, 30 ning Suur-Aguli 13 kinnistute kasutamise jätkamisega. 
Arvesse võttes, et asja ökonoomsemaks menetlemiseks on kavas sõlmida samaaegselt kinnistute notariaalse müügilepinguga reaalservituudi seadmise leping, on antud etapil (enne müügilepingu sõlmimist) otstarbekas anda nõusolek Narvas asuvate Linda tänav 26, 30 ning Suur-Aguli tänav 13 kinnistute koormamiseks reaalservituudiga Linda tänav 8a, 20 kinnistute kasuks. 
2. ÕIGUSLIKUD JÄRELDUSED

Asjaõigusseaduse § 172 lõike 1 kohaselt reaalservituut koormab teenivat kinnisasja valitseva kinnisasja kasuks selliselt, et valitseva kinnisasja igakordne omanik on õigustatud teenivat kinnisasja teatud viisil kasutama või et teeniva kinnisasja igakordne omanik on kohustatud oma omandiõiguse teostamisest valitseva kinnisasja kasuks teatavas osas hoiduma. 
Narva linna omandis olevale kinnisasjale reaalservituudi seadmist reguleerib Narva Linnavolikogu 21.06.2005 määrus nr 20/57 „Linnavara eeskiri” (edaspidi Linnavara eeskiri). 

Linnavara eeskirja punkti 67 alapunkti 1) kohaselt linna omandis olevale kinnisasjale reaalservituudi seadmine on lubatud, kui see toimub isiku, kellel on selleks õigusaktidest tulenev õigus, nõudel ja kasuks. Antud juhul on Cargotec Eesti AS-l õigus nõuda reaalservituudi seadmist oma kinnistute kasuks, kuna Narva linnale omandatavatel kinnistutel paiknevad Cargotec Eesti AS-le kuuluvad tehnovõrgud, sadeveekanalisatsioon ning tal on vajalik säilitada juurdepääs oma kinnistutele. 
Kohaliku omavalitsuse korralduse seaduse § 30 lõike 1 punkti 2 kohaselt linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.

Linnavara eeskirja punkti 68 kohaselt linna omandis olevale kinnisasjale reaalservituudi seadmise otsustab linnavalitsus.

Linnavara eeskirja punkti 713 Narva linna omandis oleva kinnisasja koormamiseks vajaliku asjaõiguslepingu allkirjastab linna nimel linnapea. 

3. OTSUS

3.1. Anda Cargotec Eesti AS-ile nõusolek Narvas Linda tänav 26, 30 ning Suur-Aguli tänav 13 asuvate kinnistute koormamiseks reaalservituudiga Narvas Linda tänav 8a, 20 asuvate kinnistute kasuks järgmiselt:

3.1.1. Narvas Linda tänav 26 asuv kinnistu (registriosa nr 3807809, katastritunnus 51101:006:0195) (teeniv kinnisasja) koormatakse reaalservituudiga Narvas Linda tänav 20 asuva  kinnistu (registriosa nr 3808309, katastritunnus 51101:006:0201) (valitsev kinnisasja) kasuks, mille kohaselt valitseva kinnisasja omanikul on õigus teenida ja/või remontida teenival kinnisasjal asuva sadeveekanalisatsiooni ning drenaažikaevu ning tasuta parkida teeniva kinnisasja territooriumil oma sõiduautosid. 
3.1.2. Narvas Linda tänav 30 asuv kinnistu (registriosa nr 3808009, katastritunnus 51101:006:0197) ning Suur-Aguli tänav asuv kinnistu (registriosa nr 3808209, katastritunnus 51101:006:0199) (ühiselt teenivad kinnisasjad) koormatakse reaalservituudiga Narvas Linda tänav 8a kinnistu (registriosa nr 3807309, katastritunnus 51101:006:0189) ning Linda tänav 20 asuva kinnistu (registriosa nr 3808309, katastritunnus 51101:006:0201) (ühiselt valitsevad kinnisasjad) kasuks, mille kohaselt valitsevate kinnisasjade omanikul (omanikel) on õigus kasutada teenivatel kinnisasjadel paiknevat teed juurdepääsuks valitsevatele kinnisasjadele ja teenida ja/või remontida teenivatel kinnisasjadel paiknevaid tehnovõrkusid.

3.2. Volitada Narva linnapead Tarmo Tammiste´t linna nimel alla kirjutama käesoleva korralduse punktis 3.1. nimetatud kinnistute notariaalsele reaalservituudi seadmise lepingule samaaegselt Narvas Linda tänav 26, 30, Suur-Aguli tänav 13 asuvate kinnistute müügilepingu sõlmimisega. 

4. RAKENDUSSÄTTED
4.1. Narva Linnavalitsuse Linnavara- ja majandusametil teha korraldus teatavaks Cargotec Eesti AS-ile.
4.2.  Korraldus jõustub seadusega sätestatud korras.

4.3.  Korraldust võib vaidlustada, esitades kaebuse Tartu Halduskohtu Jõhvi kohtumajja (Jaama 26, 41532, Jõhvi) 30 päeva jooksul arvates korralduse teatavakstegemist.

